stanford-oval/wikipedia huggingface dataset:
Se alkaa meistä
Elokuva

Kirjasarjan edellinen osa Se päättyy meihin sovitettiin samannimiseksi elokuvaksi. Elokuvan ohjasi Justin Baldoni, joka myös näytteli elokuvassa pääosaa. Baldonin Wayfarer Studios omistaa myös jatko-osan elokuvaoikeudet, mutta romaanin sovitusta elokuvaksi ei ole vahvistettu. Baldonin mukaan hän ei ole suunnitellut jatko-osan ohjaamista.
Se alkaa meistä -romaanin elokuvasovitusta varjostaa Baldonin ja hänen vastanäyttelijänsä Blake Livelyn välirikko. Lively on muun muassa haastanut Baldonin oikeuteen seksuaalisesta häirinnästä Se päättyy meihin -elokuvan kuvausten aikana, ja Baldoni on puolestaan haastanut Livelyn ja tämän aviomiehen Ryan Reynoldsin oikeuteen kunnianloukkauksesta.
Aiheesta muualla

It Starts with Us Colleen Hoover Wikissä (englanniksi)
Emanuel Laurell

Gottfrid Emanuel Laurell (30. lokakuuta 1878 Sala, Ruotsi – 13. maaliskuuta 1935 Tukholma) oli ruotsalainen pankinjohtaja, joka toimi Suomessa Suomen Finanssin, Ulkomaankauppapankin ja Bensowin toimitusjohtajana. Hän sai Suomen kansalaisuuden 1920.
Laurell pääsi ylioppilaaksi Salassa 1903 ja toimi sitten pankkialalla Tukholmassa. Laurell tuli Suomeen 1913 Wallenbergien lähettämänä edusmiehenä valvomaan heidän omistusintressejään Helsingin Osakepankissa, Wallenbergien Stockholms Enskilda Bank omisti tuolloin noin puolet Helsingin Osakepankista. Vuoden 1916 lopussa Enskilda Bank myi osakkeensa suomalaisille Moses Skurnikille ja Erik von Frenckellille ja Laurell palasi Ruotsiin. Hän tuli kuitenkin jo pian takaisin Suomeen ja vuonna 1918 liikemies Leopold Lerche palkkasi hänet Suomen Finanssin toimitusjohtajaksi ja vuonna 1919 Ulkomaankauppapankin toimitusjohtajaksi. Vuonna 1922 Laurell siirtyi Ab Wilhelm Bensow Oy:n toimitusjohtajaksi ja osakkaaksi. Hän palasi Ruotsiin saatuaan 1930 nimityksen tukholmalaisen Ab Kredit-Bankenin toimitusjohtajaksi.
Suomessa ollessaan Laurell oli jäsenenä useiden yhtiöiden johtokunnissa, muun muassa Oy Consultingin, Oy Omnibus Ab:n, Mäntsälän Tulitikkutehdas Oy:n, Teknillinen tehdas Heros Ab:n ja Suomen Mineraaliöljy Oy:n johtokunnissa. Hän oli Suomen ruotsalaisen seuran puheenjohtajana ja ruotsalaisen Olaus Petri-seurakunnan kirkkoneuvoston varapuheenjohtajana.
Konstruktiokielioppi

Konstruktiokielioppi eli rakennelmakielioppi on  kognitiiviseen kielitieteeseen sekä evoluutiokielitieteeseen liittyvä kielen  sosiobiologinen kuvaustapa. Konstruktiokieliopissa kielen katsotaan muodostuvan muodosta ja merkityksestä. Muotoon lasketaan kuuluviksi lauseopilliset, muoto-opilliset ja prosodiset kuviot ja merkitykseen puolestaan merkitysoppi, pragmatiikka sekä diskurssirakenne. Kielioppia pidetään tässä näkökulmassa limittäisten ja toisiaan täydentävien kuvioiden mutkikkaina verkostoina. Konstruktiokielioppi ei katso perinteisen näkemyksen mukaista kielioppia sääntöineen olevan olemassakaan, vaan tarkastelun alla oleva ilmiö on konstruktioiden joukko tai populaatio. Yksittäiset konstruktiot ovat valikoitumisen yksiköitä, joiden kyky sopeutua kielijärjestelmään vaikuttaa niiden eloonjäämiseen pitkällä aikavälillä.
Konstruktiokieliopin kannattajien ajatuksena on, etteivät kieli ja kulttuuri ole ihmisten suunnittelemia vaan niin sanottuja emergenttejä eli itsestään rakentuvia ilmiöitä, jotka ovat rinnastettavissa lajien kehitykseen tai luonnossa esiintyviin rakennelmiin kuten yhdyskuntahyönteisten pesiin. Siihen liittyy olennaisesti kognitiivisen kielitieteen käsitteitä, jotka pyrkivät eri tavoin perustelemaan, miksi ihmisen järkiperäinen ja luova toiminta on automaattista eikä suunniteltua.
Käsitteitä > Konstruktio

Konstruktio tarkoittaa konstruktiokieliopissa muodon ja merkityksen yhteenliittymää kielen evoluution yksikkönä. Se on aluksi korvannut idiomin käsitteen ja sittemmin myös sanan, morfeemin sekä lausekkeen. Kieltä pidetään konstruktioiden joukkona tai populaationa. Tässä merkityksessään konstruktio vastaa  memetiikan ja muiden kulttuurievoluutiomallien meemiä eli  kopioitujaa, jota voidaan kutsua myös lingveemiksi.
Esimerkkejä konstruktiotyypeistä:
Sana: omena. Merkitys: omena.
Idiomi: X pitää Y:tä itsestäänselvyytenä. Merkitys: 'X ei arvosta Y:tä'.
Vertailulauseke: Juha on isompi kuin Tapio. Merkitys: 'X on enemmän Adj kuin Y'. (Adj = adjektiivi.)
Resultatiivilauseke: Hän tuudittaa vauvan uneen. Merkitys: 'X tekee Y:n Z:ksi V:mällä'. (V = verbi.)
Käsitteitä > Merkityskehys

Merkityskehys (eng. semantic frame) tarkoittaa sitä viitekehystä, johon kunkin konstruktion merkitys kuuluu. Kognitiivisen kielitieteen mukaan ihmisellä ei ole mitään erityistä kielitietoa, vaan sanojen merkitykset ovat järjestäytyneet samalla tavalla kuin muukin tieto: tietosanakirjamaisesti. Tässä suhteessa konstruktiokielioppi asettaa itsensä vastakkaiseen ääripäähän generatiivisesta kieliopista katsottuna, jossa kielellinen ja ei-kielellinen tieto sekä semantiikka ja pragmatiikka on rajattu tiukasti erilleen.  Strukturalistisen kielitieteen oppositioteoriasta eroten kehyssemantiikan mukaan käsitteet eivät ole toisiaan vastaan määriytyviä vaan taustaa vasten hahmottuvia. Merkityskehysteoriaa ovat kehittäneet John Haiman, Charles Fillmore ja Adele Goldberg.
Käsitteitä > Käsitteiden sulauma

Käsitteiden sulauma (eng. conceptual blending) on teoria siitä, kuinka luova ja järkiperäinen ajattelu, esimerkiksi matemaattisten tehtävien ratkaisu, voi toimia merkityskehysten tai käsitteellisten vertauskuvien varassa. Kognitiivisen kielitieteen mukaan ajattelu perustuu mielikuvaskeemoihin ollen pääosin alitajuista. Sulaumateorian mukaan eri  skenaarioiden osaset ja suhteet 'sulautuvat' alitajuisessa prosessissa. Käsitteiden sulautumisteorian ovat kehittäneet kielitieteilijät Gilles Fauconnier ja Mark Turner. Sen tavoitteena on memetiikan kaltaisesti selittää ideoiden siirtymää yksilöltä toiselle.
Konstruktiokielioppi Suomessa

Konstruktiokielioppia edistää Suomen kognitiivisen kielitieteen seura FiCLA, ja se kuuluu Helsingin yliopiston kielentutkimuksen ja tutkijakoulutuksen painopisteisiin. Suomalaisiin konstruktiokielitieteilijöihin lukeutuvat Ilona Herlin ja Jan-Ola Östman.
Arvostelua

Humanistista kielentutkimusta puolustava ja darvinismista kielitiedettä vastustava Esa Itkonen kyseenalaistaa Adele Goldbergin, Michael Tomasellon, Mark Turnerin, Gilles Fauconnierin, William Croftin ja George Lakoffin työn omaperäisyyden. Itkosen mukaan konstruktiokielitieteilijät ovat siirtäneet kielitieteen vanhoja ajatuksia omiin nimiinsä lisäten vain joitakin perättömiä väitteitä. Esimerkiksi konstruktiotyyppi ja käsitesulauma vastaavat William Dwight Whitneyn, Leonard Bloomfieldin, Charles Hockettin ja muiden edesmenneiden amerikkalaistutkijoiden käsitteitä analogia ja sulauma.
Toisaalta harhaanjohtavana on pidetty konstruktiokielitieteilijöiden antamaa käsitystä, jonka mukaan heidän lähestymistapansa olisi humanistitutkija Ferdinand de Saussuren työn jatkumoa. Saksan kielen tutkija Elisabeth Leiss pitää konstruktiokielioppia tieteen taantumana yhdistäen sen August Schleicherin 1800-luvun sosiaalidarvinismiin.
Aiheesta muualla

Helsingin yliopisto, Antti Leino, Konstruktiokielioppi
Esa Itkonen: Konstruktiokielioppi ja analogia.
Pakistaninvinttikoira

| Pakistaninvinttikoira> Avaintiedot |
| --- | --- |
Alkuperämaa:   Pakistan
Määrä:  Suomessa tuntematon
Alkuperäinen käyttö:  metsästyskoira
Nykyinen käyttö:  metsästyskoira, vahtikoira, laumanvartija
Muita nimityksiä:  Barakzai, Levriero Pakistano
FCI-luokitus:  ei FCI-rotu
Pakistaninvinttikoira (Barakzai) on pakistanilainen koirarotu. Sillä ei ole FCI:n tunnustusta.
Alkuperä

Pakistaninvinttikoiraa esiintyy Pakistanin lisäksi myös Intian kaikkein luoteisimmissa osissa. Se on paikallinen versio ns. tazi-roduista (mm. Kazakstanin tazi), ja se on käytännössä myös paštujen alkuperäisversio afgaaninvinttikoirasta. Alkuperä lienee jossain määrin yhteinen myös salukin kanssa, mutta tälle rodulle kehittyi syntysijoillaan pidempi karvapeite suojaamaan vuoristoilmastoa ja kylmää vastaan.
Rotua on käytetty monenlaisen riistan metsästykseen, kuten jäniksen, kauriin, gasellin, ketun, suden, sakaalin ja lumileopardin. Lisäksi sitä käytetään paimentolaisheimojen ja heidän karjansa vartiointiin. Paikalliset heimot ovat aina pitäneet sitä suuressa arvossa, ja rodunedustajia otetaan mukaan laaksoihin osallistumaan paikallisiin messuihin, joissa ne koristellaan kukilla ja hienoilla kaulapannoilla. Nykyisin rotua on kokeiltu käyttää myös vinttikoirien ratakilpailuissa, mutta jotkin yksilöt ovat liian älykkäitä juoksemaan mekaanisen jäniksen perässä - yleensä ne juoksevat oikotietä niityn poikki napatakseen jäniksen heti kun se saapuu kurveista.
Nykyisin talebanihallinnon noustua valtaan on paikallisten vinttikoirien tulevaisuus uhattuna. Mikäli niitä säilytetään ja suojellaan syrjäisissä paikoissa, ne saattavat kuitenkin selvitä, minkä lisäksi Intian populaatio on jo nyt paremmassa turvassa.
Raahen rata

Raahen radalla tarkoitetaan 28 kilometrin mittaista sivurataa Pohjanmaan radan Tuomiojan liikennepaikalta Siikajoelta Raahen keskustaan ja edelleen SSAB:n terästehtaalle. Rataosalla on nykyisin vain tavaraliikennettä.
Historia

Alun perin Pohjanmaan rata oli tarkoitus linjata Raahen kautta, mutta tuolloin merkittävä merenkulkukaupunki ei halunnut rahdista kilpailevaa rautatietä kaupunkiin.lähde? Pian huomattiin kuitenkin rautatien merkitys sisämaan rahtiliikenteelle, ja Raaheen alettiin suunnitella pistoraiteen rakentamista. Tuolloin perustettiin yksityinen Raahen Rautatieosakeyhtiö, jonka tehtäväksi tuli rakentaa rata Raahesta Lapin asemalle (nykyinen Tuomioja). Rata valmistui vuosina 1898–1899. VR:n omistukseen rata myytiin vuonna 1926. Henkilöliikenne jatkui syksyyn 1966 asti.
Suomen ensimmäinen moottorijuna otettiin käyttöön Raahen rautatiellä 9. heinäkuuta 1925. Paikallisliikenteeseen tarkoitettua vaunua käytettiin matkustajien ja postin kuljetukseen sellaisilla vuoroilla, joilla tavallinen juna olisi ollut kannattamaton. Tamperelaisen Keski-Suomen Auto Oy:n rakentama moottorivaunu koostui kahdesta Ford-kuorma-auton alustasta, jotka oli kytketty toisiinsa perät vastakkain. Moottorivaunun kummassakin päässä oli Ford-autonmoottori, joten moottorivaunua ei tarvinnut kääntää, vaan käytettiin kulloinkin siinä päässä olevaa moottoria, johon suuntaan kuljettiin. Alustan päällä oli tavallinen linja-auton kori ja autonpyörien sijalla rautaiset Lokomon valmistamat rautatievaunun pyörät. Moottorivaunu oli varustettu puskureilla ja tavallisilla auton valaistuslaitteilla.
Rataosan sähköistys on otettu käyttöön vuonna 2001. Sähköistysjärjestelmänä on käytetty 2 × 25 kV -järjestelmää. Osuus on Suomen rataverkon ensimmäinen kyseisellä järjestelmällä sähköistetty osuus.
Aiheesta muualla

Kuvia tai muita tiedostoja aiheesta Raahen rata Wikimedia Commonsissa
Korealaiset

| Korealaiset> 한국인/조선인 |
| --- | --- |
Väkiluku:   Etelä-Korea 50 062 000    Pohjois-Korea 24 051 218   Kiina 2 336 771  Yhdysvallat 2 102 283   Japani  904 512    Kanada  223 322    Venäjä  222 027   Australia  203 633   Uzbekistan 175 939  Filippiinit 115 400    Kazakstan103 952  Vietnam 88 120  Tanska  15 000   Brasilia 48 419    Britannia 45 29   Thaimaa  40 370    Ukraina35 000  Indonesia 31 760    Saksa 31 248   Uusi-Seelanti 30 792  Argentiina  22 024  Kirgisia 19 420   Ranska  14 738    Malesia 14 580  Singapore 13 509  Meksiko 12 072    Guatemala  9 921   Intia  8 337    Ruotsi  7 000    Paraguay  5 229   Kambodža  4 772   Italia  4 203    Etelä-Afrikka   3 949
Kielet:  korean kieli
Uskonnot:  konfutselaisuus, buddhalaisuus,kristinusko,  Cheondogyo, ateismi 
Korealaiset ovat kansa, jonka pääasiallinen asuma-alue käsittää Korean niemimaan. Etelä-Koreassa heitä elää noin 44 miljoonaa ja Pohjois-Koreassa 22,5 miljoonaa. Korealaisia on noin 81 miljoonaa. Korean kieltä puhuu 71 miljoonaa ihmistä äidinkielenä. 
Korean kieli on isolaattikieli, eli sillä ei ole tunnettuja sukulaiskieliä. Korealaisten perimässä esiintyy paleoaasialaista, altailaista ja austronesialaista ainesta.lähde? Korealaisia elää Kazakstanissa ja Uzbekistanissa neuvostoliittolaisten väestönsiirtojen seurauksena.
Pia Andell

| Pia Andell> Henkilötiedot |
| --- | --- |
Syntynyt: 31. joulukuuta 1964 (ikä 60) Turku
Kansalaisuus:  Suomi
Ammatti:  elokuvaohjaaja, käsikirjoittaja ja tuottaja
Aiheesta muualla
IMDb 
Elonet
Pia Andell (s. 31. joulukuuta 1964 Turku) on suomalainen elokuvaohjaaja, käsikirjoittaja ja tuottaja. Hänet tunnetaan muun muassa dokumenttielokuvista Hetket jotka jäivät (2005), Göringin sauva (2010) ja lyhytelokuvasta Matchen (2018). Teatterilevityksessä Andellin elokuvista ovat olleet dokumenttielokuva Mesenaatti ja lyhytelokuva Levyt ja valokuvat.
Koulutus ja ura

Andell on valmistunut taiteen maisteriksi Taideteollisesta korkeakoulusta elokuvataiteen osastolta vuonna 1992 ja yhteiskuntatieteiden maisteriksi Tampereen yliopistosta tiedotusopin laitokselta 1994.
Andell on työskennellyt tuottajana Yleisradion dokumenttiohjelmissa ja tuotantoneuvojana Suomen elokuvasäätiössä ja AVEK - Audiovisuaalisen kulttuurin edistämiskeskuksessa. Andell on Dokumenttikilta ry:n perustajajäseniä. Pia Andellin ja Mina Laamon dokumentaarinen installaatio Four Trick Pony oli esillä Turun Taidemuseon näyttelyssä 27.11.2020-21.03.2021. Monikanavainen videoinstallaatio Four Trick Pony on poeettinen tutkielma elämän kertomuksellisuuden harhaanjohtavuudesta.
Tunnustuksia

FIAT/IFTA Television Archive Award teoksella Père Lachaise-Necropolis, 1997
tuomariston erikoispalkinto Pärnun kansatieteellisen elokuvan festivaaleilla 1999 elokuvalle Laiva
The Banff World Television Festival, Special Jury Award teoksella Y in Vyborg (Hetket jotka jäivät), 2006
Vuonna 2010 Andell sai Tampereen elokuvajuhlilla kotimaisen kilpailun yli 30 minuuttisten elokuvien sarjan pääpalkinnon elokuvalla Göringin sauva.
Levyt ja valokuvat: Paras pohjoismainen fiktio   (Minimalen, Norja),  Paras elokuva  (Baltic Sea Short Film Competition, Suomi).
Mesenaatti: Pääpalkinto  (Arktisen upeeta - Pohjoismaisen elokuvan festivaali).
Best Short Film 2019 (Matchen), Weyauwega International Film Festival
Best Nordic Short Film 2021 (Rekonstruktio), Nordic Film Festival, New York, USA
Kesken-lyhytelokuva: Paras pohjoismainen draama - Västeråsin kansainväliset elokuvajuhlat.
Kesken-lyhytelokuva: Best Narrative Short - Weyauwega International Film Festival, Wisconsin.
Filmografia > Ohjaukset

Kaksi tapaa lähestyä kotia, 1992.
Elämä kaksosena, 1994.
Cinema Paris 1937 - Viattomuus vaarassa, 1995.
Pére Lachaise - Nekropolis, 1996.
Isoisä Durovin ihmemaa, 1997.
Laiva, 1999.
Pieni elokuva sisaruussuhteista, 2001.
Kane ja Allu, 2003.
8mm katse -sarja: Veljeshiihto, Pappa, Yrjö Hyrkkäsen elämää, Mirri ja Y, Marketti, 2004.
Maailmassa, 2004.
Hetket jotka jäivät, 2005.
Leikki, 2008.
Göringin sauva, 2010.
Havahtuminen - Otto Mäkilän uneksittu ja ajateltu maailma, 2011.
Matkustaja, 2012.
Mesenaatti, 2013.
Levyt ja valokuvat, 2015.
Pysähdys, 2016.
Matchen, 2018.
Four Trick Pony, 2020.
Rekonstruktio, 2021.
Kesken, 2024.
Aiheesta  muualla

Kemppi, Reetta: Andell löysi aarteen Turun Sanomat. 27.1.2006. Viitattu 24.10.2020.
Virtanen, Leena: Isoisä Durov ja hänen eläinpolonsa Helsingin Sanomat. 10.5.1998. Viitattu 24.10.2020.
Anttila, Eila (toim.): Lyhyttä ja pitkää: Kotimaisia elokuvantekijöitä. Helsinki: BTJ Kirjastopalvelu, 2000. ISBN 951-692-474-3
Yle Areena: Television tiiliskivet: Mennyt maailma: Evelyn Waughin kenties tunnetuin teos TV-sarjana (Haastateltavana elokuvaohjaaja Pia Andell. Toimittajana J.P. Pulkkinen)
| Auktoriteettitunnisteet  |
| --- | --- |
Kansainväliset:  VIAF 
Kansalliset:  Saksa  Suomi (KANTO) 
Henkilöt:  Deutsche Biographie  Elonet
Kuntopyörä

Moderni kuntopyörä
Kuntopyörä on kuntolaite polkupyöräilyä liikunnallisesti vastaavaan paikallaan kuntoiluun. Se on maailman yleisimpiä kuntolaitteita. Se kuuluu lähes jokaisen kuntosalin laitevalikoimaan ja on hyvin yleinen myös kotikäytössä. Kuntopyöräilyllä, kuten normaalillakin pyöräilyllä voidaan kehittää aerobista kuntoa sekä jalkalihasten kestävyyttä  sekä laihduttaa. Kuntopyörässä on samantapaiset polkimet, satula ja kädensijallinen tanko kuin liikkuvassa polkupyörässä.
Mekaaninen kuintopyörä

Alun perin kuntopyörät olivat mekaanisia. Mekaanisessa kuntopyörässä toimintona itse polkemisen ohella on ehkä vain vastuksen säätö. Joissakin Tunturin mekaanisissa kuntopyörissä, joita myytiin vähän ennen kuin siirryttiin sähköisiin kuntopyöriin, on kuitenkin mittari sille, kuinka kovaa vastaavasti poljettaessa liikkuva polkupyörä kulkisi. Vastuksen muodostaa yleensä vauhtipyörää puristava hihna, joka vastusta vahvistettaessa kiristyy ja pienennettäessä löystyy.
Sähköinen, magneettinen kuntopyörä

Nykyaikaisessa sähköisessä kuntopyörässä on yleensä sekuntikello, kalorinkulutusmittari, sykemittari sekä mittarit sille, kuinka nopeasti liikkuva polkupyörä vastaavalla nopeudella poljettaessa kulkisi ja kuinka paljon matkaa polkupyörä yhtä pitkällä vastaavalla tauottomalla polkemisella etenisi. On myös erikoismalleja, joissa toimintoja on jopa vielä enemmän. On jopa sellaisia sähköisiä kuntopyöriä, joiden polkeminen kerryttää akkuun energiaa tulevaisuudessa johonkin käytettäväksi. Toisaalta sähköistäkin kuntopyörää voi polkea myös ilman sähköä. Sähköisen kuntopyörän vastus on joko manuaali- tai servosäätöinen kestomagneettivastus tai sähkömagneettivastus. Tuntuma on pyöräilymäisempi kuin mekaanisen kuntopyörän.
Ergometriksi kutsutaan laitetta, joka osaa mitata harjoittelun tehonkulutuksen watteina. Ergometri ovat tavallisimmin juuri sähköinen kuntopyörä, mutta voi olla myös muu sähköinen kuntoilulaite, esimerkiksi sähköinen soutulaite.
Valmistajia

Tunnettuja kuntopyörien valmistajia ovat suomalainen Tunturi ja saksalainen Kettler. Tunturi aloitti kuntopyörien valmistuksen vuonna 1969. Se sai seuraavalla vuosikymmenellä patentteja kuntopyörien kehittämisestä. Sen 1980-luvulla valmistama aiempia laadukkaampi mekaaninen kuntopyörä tunnetaan nykyään retrotuotteena.
Aiheesta muualla

Kuvia tai muita tiedostoja aiheesta Kuntopyörä Wikimedia Commonsissa
15. maaliskuuta

15. maaliskuuta on gregoriaanisen kalenterin mukaan vuoden 74. päivä (75. päivä karkausvuonna). Vuodesta on jäljellä 291 päivää.
Nimipäivät

suomalainen kalenteri: Risto
suomenruotsalainen kalenteri: Kristoffer
ortodoksinen kalenteri: Armas
pohjoissaamenkielinen kalenteri: Doffá
vanhemmissa kalentereissa: Christopher, Heribert, Kristofer, Longinus, Matrona
Tapahtumia

44 eaa. – (Roomalaisen kalenterin mukaan Idus Martii, maaliskuun idus): Cassiuksen ja Marcus Junius Brutuksen johtama salaliitto murhasi Julius Caesarin Pompeiuksen teatterin kuuriassa.
1493 – Kristoffer Kolumbus palasi Espanjaan ensimmäiseltä Amerikan-matkaltaan.
1545 – Trenton kirkolliskokouksen ensimmäinen kokoontuminen.
1820 – Mainesta tuli Yhdysvaltain 23. osavaltio.
1848 – Unkarin vallankumous alkoi.
1882 – Finlaysonin kutomosalissa Plevnassa, Tampereella, sytytettiin Pohjoismaiden ensimmäiset sähkövalot. Thomas Alva Edisonin Edison General Electric tehtaalla New Jerseyssä työskennellyt insinööri Carl von Nottbeck oli kuljettanut Tampereelle kaksi tasavirtadynamoa ja 150 sähkölamppua.
1906 – Rolls-Royce Ltd. rekisteröitiin.
1907 – Suomessa alkoivat ensimmäiset eduskuntavaalit.
1909 – Lontoossa avattiin Selfridgesin tavaratalo.
1916 – Yhdysvaltain presidentti Woodrow Wilson lähetti 12 000 amerikkalaista sotilasta Meksikon rajan yli Pancho Villan perään.
1917 – Tsaari Nikolai II pakotettiin luopumaan Venäjän kruunusta yhdessä poikansa kanssa, ja hänen veljestään suuriruhtinas Mikaelista tuli keisari. Mikael luopui seuraavana päivänä vallasta, mikä päätti Romanovien valtakauden.
1922 – Fuad I:stä tuli Egyptin kuningas.
1939 – Tšekkoslovakian miehitys: saksalaiset joukot miehittivät Böömin ja Määrin loputkin osat; Tšekkoslovakia lakkasi olemasta.
1944 – Toinen maailmansota: Monte Cassinon taistelu. Liittoutuneiden lentokoneet tuhosivat Cassinon ja liittoutuneet aloittivat hyökkäyksen.
1950 − Suomessa korkein oikeus antoi päätöksensä asekätkentäjutussa. Kaikkiaan 1 488 henkilöä tuomittiin eripituisiin vankeusrangaistuksiin.
1952 – Réunionin Cilaosissa satoi 1 870 mm vettä päivässä, mikä oli uusi maailmanennätys.
1956 – Broadway-musikaali My Fair Lady ensi-illassa New Yorkissa.
1957 – Kuurilan junaturma tapahtui Kalvolassa Kanta-Hämeessä.
1961 – Etelä-Afrikka vetäytyi Brittiläisen kansainyhteisön toiminnasta.
1970 – Expo '70 -maailmannäyttely avattiin Osakassa.
1990 – Mihail Gorbatšov valittiin Neuvostoliiton presidentiksi.
1990 – Neuvostoliitto ilmoitti että sen mielestä Liettuan itsenäistymisjulistus oli laiton.
1991 – Saksa saavutti muodollisesti täyden itsenäisyyden sen jälkeen, kun neljä toisen maailmansodan aikaista miehitysvaltaa (Ranska, Yhdistynyt kuningaskunta, Yhdysvallat ja Neuvostoliitto) luopuivat kaikista jäljellä olleista vaatimuksistaan.
1999 – Bourbonnais'n junaturma Illinoisissa Yhdysvalloissa: 11 kuolonuhria.
2003 – Kiinan kansankongressi valitsi Hu Jintaon Kiinan uudeksi presidentiksi.
2004 – Neptunuksen radan ulkopuolella kiertävän taivaankappale 90377 Sednan löydöstä ilmoitettiin. Mike Brown, Chad Trujillo ja David Rabinowitz löysivät Sednan 14. marraskuuta 2003.
2019 – Ainakin 50 ihmistä kuoli ja 50 loukkaantui Christchurchin moskeijaiskussa Uudessa-Seelannissa.